Ústredný krízový štáb SR vydal v pondelok večer 9.3.2020 nové nariadenia v súvislosti so šíriacim sa koronavírusom. Informoval o tom na brífingu po skončení štvorhodinového zasadnutia štábu dosluhujúci predseda vlády Peter Pellegrini.
Zákaz všetkých športových podujatí
Okamžitý zákaz usporiadania všetkých športových podujatí v krajine, predbežne na dva týždne. Zákaz organizovať podujatia je plošný a nerozlišuje, kto je organizátor.
Tento zákaz je súčasť celoplošného opatrenia určeného pre ústredné orgány štátnej správy, miestnej samosprávy a verejnej správy. Na 14 dní platí pre organizovanie akýchkoľvek verejných podujatí.
14-dňová povinná karanténa
Po pondelkovom zasadnutí krízového štábu Peter Pellegrini potvrdil, že počas zasadnutia štábu pribudli dva nové potvrdené prípady, a to v Martine a Košiciach. Všetkých vyzval, aby nepodliehali panike a zároveň dbali na ochranu svojho zdravia.
Od utorka (10. 3.) budú musieť občania SR vracajúci sa z Talianska, Číny, Južnej Kórey a Iránu podstúpiť 14-dňovú karanténu vrátane rodinných príslušníkov, ktorí s nimi žijú v jednej domácnosti. Každý má povinne kontaktovať svojho všeobecného lekára, ktorú mu vypíše práceneschopnosť. Doplnil, že za porušenie karantény v takýchto prípadoch hrozia sankcie, legislatíva podľa jeho slov umožňuje pokuty až do výšky 1650 eur. Dobrovoľnú karanténu by podľa jeho slov mali naďalej zvážiť všetci, ktorí majú klinické príznaky.
Informačná kampaň na hraniciach aj v Kútoch
Od utorka sa začínajú aj preventívne kontroly na všetkých hraničných priechodoch na Slovensku. Informačná kampaň o novom koronavíruse sa rozšíri aj na hraničné priechody Rajka, Vyšné Nemecké, Kúty, Driemota, Makov. "Budú fungovať od utorka od 6. hodiny ráno do polnoci," povedala ministerka vnútra Denisa Saková.
Zrušenie školských podujatí, súťaží, zájazdov
Krízový štáb požiadal ministerstvo školstva o príkaz na zrušenie školských podujatí a súťaží, ako aj lyžiarskych zájazdov a škôl v prírode.
Práceneschopnosť
Všeobecní lekári budú môcť pre nový koronavírus vypísať tzv. pohybovú práceneschopnosť (PN), potvrdenia bude ošetrujúci lekár priamo zasielať do Sociálnej poisťovne, aby sa obmedzil pohyb ľudí.
Posilnené infolinky a rúšky zadarmo
Saková poznamenala, že pre vyťaženosť posilnili aj infolinky, ktoré zodpovedajú občanom o novom víruse. Kontroly letísk ostávajú naďalej v platnosti. Všetci ambulantní lekári budú telefonicky informovať o príznakoch choroby. Postupne sa budú všetky ambulancie vybavovať rúškami. "Štátny úrad na kontrolu liečiv tieto rúška certifikuje v čo najkratšej dobe," podotkla Saková. Ambulancie chcú vybaviť bezplatnými rúškami pre návštevníkov, aby ich mali pacienti na sebe už v čakárni.
"Chceme urobiť čo najviac opatrení, aby sme spomalili šírenie tohto vírusu, nepristupujeme k celoplošnému zatváraniu škôl, pretože stále evidujeme zatiaľ len prípady zavlečeného vírusu a ochorenia z konkrétnych ohnísk nákazy zo zahraničia. Zatiaľ nemôžeme konštatovať na Slovensku masívny komunitný prenos, to znamená, že by sa to šírilo medzi obyvateľmi bez počiatočnej príčiny nejakej zahraničnej cestovateľskej anamnézy," zhrnul Pellegrini.
Výzva k primátorom a starostom
Vyzval premiér primátorov a starostov, aby nepodliehali panike a akceptovali opatrenie 14-dňovej karantény pre tých, ktorí sa vracajú z postihnutých oblastí. Upozornil, že masívne zatváranie škôl a škôlok spôsobuje problém slovenským výrobcom a firmám, keďže sa rodičia musia doma starať o deti. Potrebnú ochranu pred šírením vírusu má podľa neho v súčasnosti zabezpečiť spomínaná karanténa.